FI Euroopan unionin virallinen lehti C 67/19

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2018/C 67/18)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”OLI DE L’EMPORDÀ” / ”ACEITE DE L’EMPORDÀ”

EU-nro: PDO-ES-01161-AM01 – 9.5.2017

SAN ( X ) SMM ( )

1. Hakijaryhmä ja oikeutettu etu

Ryhmittymän nimi : Consejo Regulador de la DOP Aceite de l’Empordà Osoite : C/ Sant Llàtzer, 22 B, 1er 4a 17600 Figueres GIRONA ESPAÑA Puhelin/faksi : +34 972672249 Sähköpostiosoite : oli@altemporda.org Internet : www.oliemporda.cat

El Consejo Regulador de la Denominación de Origen Protegida ”Aceite de l’Empordà” / ”Oli de l’Empordà” -sääntelyneuvosto muodostuu kaikista suojatulla alkuperänimityksellä varustetun oliiviöljyn tuottajista ja jalostajista, minkä vuoksi sillä on oikeutettu etu esittää muutoshakemus.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alueeseen — ☐ Merkinnät — ☒ Muuta (Lakisääteiset vaatimukset)

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Muutoshakemuksessa poistetaan SAN-suojattujen ”Aceite de l’Empordà” / ”Oli de l’Empordà” -oliiviöljyjen fysikaalis-kemiallisten ominaisuuksien kuvauksesta yksi analyyttinen parametri (polyfenolien kokonaispitoisuus). Muutos ei vaikuta millään tavalla oliiviöljyjen laatuun ja ominaisuuksiin.

Kyseinen muutos ilmenee tekstin muotoilussa jäljempänä esitetyllä tavalla.

— ”Tuotteen kuvaus” (yhtenäisen asiakirjan kohta 3.2 ja eritelmän kohta B3). — Poistetaan fysikaalis-kemiallisia ominaisuuksia koskevasta taulukosta viittaus ”Polyfenolien kokonaismäärä (ppm)”. Yhdenmukaistetaan vastaavasti yhtenäisen asiakirjan taulukon otsakkeessa oleva ilmaisu ”kemiallinen koostumus” ilmaisulla ”fysikaalis-kemialliset ominaisuudet” eritelmän mukaisesti. — Korvataan kohta ”Kyse on ekstra-neitsytöljyistä, jotka ovat erittäin stabiileja (hapettumisen kesto (Rancimat) lämpötilassa 120 °C keskimäärin 9 tuntia, ei koskaan alle 6 tuntia), sillä niiden antioksidanttipitoisuus on korkea ja polyfenolipitoisuus yli 300 ppm.” seuraavasti: ”Kyse on ekstra-neitsytöljyistä, jotka ovat erittäin stabiileja (hapettumisen kesto (Rancimat) lämpötilassa 120 °C keskimäärin 9 tuntia, ei koskaan alle 6 tuntia), sillä niiden antioksidanttipitoisuus (pääasiassa polyfenoleja) on korkea.”

— Sama muutos sanamuotoon on tehty yhtenäisen asiakirjan kohdassa 5.2 ”Tuotteen erityisyys”, jossa virke ”Korkea stabiilisuus. Kyseessä olevien öljyjen stabiilisuus on korkea, mikä johtuu niiden suuresta antioksidanttipitoisuudesta ([polyfenoleja] > 300 ppm).” on korvattu seuraavasti: ”Korkea stabiilisuus. Kyseessä olevien öljyjen stabiilisuus on korkea, mikä johtuu niiden suuresta antioksidanttipitoisuudesta (pääasiassa polyfenoleja).”

Tämä fysikaalis-kemiallisten parametrien muutos tehdään maatalous- ja elintarviketeknologian tutkimuslaitoksen (IRTA) 10. kesäkuuta 2016 tekemän tutkimuksen ”Consideraciones técnicas sobre la substitución del parámetro polifenoles totales por el de Estabilidad rancimat en la DOP Oli de l’Empordà” nojalla; siinä todetaan, että on perusteltua poistaa viittaus oliiviöljyn korkeaan polyfenolien kokonaispitoisuuteen, koska se korreloi vahvasti hapettumisen kestoa ilmaisevan arvon (Rancimat) kanssa, joka puolestaan jo määritetään eritelmässä. Kyseinen maininta on turha, koska stabiilisuuteen liittyvät tiedot antavat kuluttajille enemmän käytännön tietoa (ostetun tuotteen käyttöikä ja aistinvaraisten ominaisuuksien säilyminen).

Muuta: Kansalliset lakisääteiset vaatimukset

Poistetaan eritelmän kansallisia lakisääteisiä vaatimuksia koskeva kohta, koska se ei kuulu asetuksen EU (N:o) 1151/2012 vaatimuksiin.

YHTENÄINEN ASIAKIRJA

”OLI DE L’EMPORDÀ” / ”ACEITE DE L’EMPORDÀ”

EU-nro: PDO-ES-01161-AM01 – 9.5.2017

SAN ( X ) SMM ( )

1. Nimi

”Oli de l’Empordà” / ”Aceite de l’Empordà”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.5 – Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Lajikkeista ”Argudell”, ”Curivell”, ”Llei de Cadaqués” ja ”Arbequina” saatu ekstra-neitsytoliiviöljy, joka valmistetaan mekaanisin menetelmin tai muunlaisilla fysikaalisilla käsittelyillä, jotka eivät vaikuta haitallisesti öljyn laatuun ja säilyttävät hedelmän maun, aromin ja muut ominaisuudet.

Tämän suojatun alkuperänimityksen piiriin kuuluva öljy valmistetaan maatiaislajikkeisiin ”Argudell”, ”Curivell” ja ”Llei de Cadaqués” ja perinteiseen lajikkeeseen ”Arbequina” kuuluvista oliiveista, jotka ovat peräisin rekisteröidyistä oliivitarhoista. Pääasiallisina lajikkeina pidetään lajiketta ”Argudell”, jonka osuus öljyn lajikekoostumuksesta on vähintään 51 prosenttia, ja lajiketta ”Arbequina”. Näistä kahdesta lajikkeesta peräisin olevaa öljyä on koostumuksessa yhteensä yli 95 prosenttia.

Kun öljyn valmistuksessa käytetään useiden eri lajikkeiden oliiveja, öljyn lajikekoostumus lasketaan sen perusteella, mikä on koostumukseen kuuluvien eri oliivierien öljytuotos.

Öljyjen fysikaalis-kemialliset ominaisuudet ovat seuraavat:

Rasvahapot: Öljyhappo (%) 67,0 (vaihteluväli 60–75) Linolihappo (%) 13,0 (vaihteluväli 8–18) Palmitiinihappo (%) 14,0 (vaihteluväli 11–18) Stabiilius (Rancimat-arvo lämpötilassa 120 °C) Keskimäärin 9 t, ei koskaan alle 6 t

Öljyjen aistinvaraiset ominaisuudet ovat seuraavat:

Väri: oljenkeltaisesta voimakkuudeltaan vaihtelevaan vihreään.

Ominaisuudet Arvo sanallisesti ilmaistuna (adjektiivi) Mediaani ja raja-arvot Virheet Ei ole 0 Raa’an hedelmäinen aromi Keskivoimakas tai keskivoimakas–voimakas ja tyyppiä ”raaka” 5,0 (vaihteluväli 4–7), jossa enemmän kuin puolet maistajista tunnistaa ”raa’an”, ”hedelmäisen” vivahteen Karvaus Keskivoimakas 4,0 (vaihteluväli 3–6) Pistävyys Keskivoimakas 4,0 (vaihteluväli 3–6) Tasapaino Tasapainoinen Hedelmäisyyden ja [katkeruuden tai pistävyyden] välinen ero < 2,0

Suojattuihin alkuperänimityksiin ”Oli de l’Empordà” ja ”Aceite de L’Empordà” kuuluvien öljyjen aistinvaraiset ominaisuudet ovat asetuksessa (ETY) N:o 2568/91 (2) vahvistettujen säännösten mukaisesti seuraavat: tasapainoisia, raa’an hedelmäisiä, keskivahvoja öljyjä, joiden suutuntumassa on keskivoimakasta karvautta ja pistävyyttä, mikä johtuu niiden sisältämien polyfenolien suuresta määrästä, ja joille on vahvistettu adjektiiveja ”keskivoimakas”, ”tasapainoinen” ja ”raaka” vastaavat mainittujen sääntöjen mukaiset numeeriset arvot.

Kyseisten öljyjen aistinvaraiset ominaisuudet muiden, aromiin liittyvien toissijaisten kuvaajien perusteella (COI/T.20) ovat seuraavat: ”Öljyjen aromi muistuttaa yleensä vasta leikatun ruohon ja/tai saksanpähkinän tuoksua; lisäksi voidaan havaita eksoottisten hedelmien, raakojen hedelmien tai artisokan aromeja, ja suussa voi tuntua mantelinen jälkimaku.”

Kyse on ekstra-neitsytöljyistä, jotka ovat erittäin stabiileja (hapettumisen kesto (Rancimat) lämpötilassa 120 °C keskimäärin 9 tuntia, ei koskaan alle 6 tuntia), sillä niiden antioksidanttipitoisuus (pääasiassa polyfenoleja) on korkea.

Suojatun alkuperänimityksen ”Oli d’Empordà” piiriin kuuluvien öljyjen mainitut ominaisuudet liittyvät suoraan pääasiallisen lajikkeen ”Argudell” hallitsevuuteen. Kyseisestä oliivilajikkeesta saatavat öljyt ovat raa’an hedelmäisiä, niissä on ruohon ja artisokan vivahteita ja ne ovat karvaita ja pistäviä suussa; nämä ominaisuudet säilyvät, kun kyseistä öljyä sekoitetaan ”Arbequina”-lajikkeeseen, joka on aromeiltaan neutraalimpi ja huomattavasti vähemmän karvas ja pistävä, niin että öljyn aistinvaraiset ominaispiirteet pysyvät niinä, jotka lajike ”Argudell” sille antaa; nämä ominaispiirteet ovat sitä voimakkaammat, mitä suurempi on ”Argudell”-lajikkeen osuus luonnollisessa sekoituksessa.

3.3 Rehut (vain eläinperäiset tuotteet) ja raaka-aineet (vain jalostetut tuotteet)

Aceite de L’Empordà -oliiviöljyn valmistukseen käytetyt raaka-aineet ovat lajikkeisiin Argudell, Arbequina, Curivell ja Llei de Cadaqués kuuluvat oliivit, joita viljellään kohdassa 4 kuvatulla maantieteellisellä alueella.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Oliivit tuotetaan ja tuotetta valmistetaan yksinomaan kohdassa 4 kuvatulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Oliiviöljy voidaan pullottaa joko määritellyn maantieteellisen alueen sisällä tai sen ulkopuolella, kunhan on olemassa luotettava jäljitysjärjestelmä ja öljy merkitään asianmukaisesti.

Vähittäismyyntiä varten öljy pullotetaan vetoisuudeltaan enintään 5 litran astioihin, jotka ovat joko lasia, elintarvikekäyttöön pinnoitettua metallia, PET-muovia, lasitettua keramiikkaa tai muuta voimassa olevan lainsäädännön mukaan sallittua materiaalia.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Voimassa olevan lainsäädännön mukaisten yleisesti vaadittavien tietojen lisäksi astioissa on oltava alkuperänimityksen nimi ”Oli de l’Empordà” (katalaanin kielellä) tai ”Aceite de L’Empordà” (espanjan kielellä) sekä maininta ”Denominación de Origen Protegida” (suojattu alkuperänimitys).

4. Maantieteellisen alueen tarkka rajaus

Suojattu alue kattaa maa-alat, jotka sijaitsevat Alt Empordàn piirikunnan 68 kunnassa ja Baix Empordàn piirikunnan 36 kunnassa, viidessä naapurikunnassa, jotka sijaitsevat Gironèsin piirikunnassa (Viladasens, Sant Jordi Desvalls, Flaçà, Madremanya ja Llagostera) ja kolmessa naapurikunnassa, jotka sijaitsevat Pla de l’Estanyn piirikunnassa (Crespià, Esponellà ja Vilademuls). Nämä kaikki kuuluvat Gironan maakuntaan ja sijaitsevat Katalonian itsehallintoalueen pohjoisimmissa osissa.

5. Yhteys maantieteelliseen alueeseen

5.1 Maantieteellisen alueen erityisyys

Rajatun alueen maaperään ja ilmastoon vaikuttaa kolme määräävää tekijää:

— Maaperä: pääasiassa köyhää, kevyttä, reaktiot happamia tai neutraaleja

— Lämpötila: maltillinen meren tasoittavan vaikutuksen ansiosta

— Tuulisuus: alueelle tyypillinen pohjoistuuli (tramontana)

Oliivinviljely on keskittynyt L’Empordàssa köyhän maaperän alueille eli pienille kukkuloille ja epätasaisille ylätasangoille, jotka sijaitsevat pohjoisessa Pyreneiden esivuoriston (Serra de l’Albera ja Serra de Rodes) juurella ja etelässä Montgrín ja Les Gabarresin vuoristojen juurella. Maaperä on yleensä Pyreneiden esivuoristolle tyypillisistä graniitti- tai gneissiliuskeesta tai -kivistä peräisin olevaa kevyttä maata, jonka reaktiot ovat happamia tai neutraaleja.

Ilmasto L’Empordàn piirikunnassa oliivinviljelyalueella luokitellaan Papadakisin luokituksen mukaan merelliseksi välimerenilmastoksi ja Thornthwaiten mukaan kuivaksi–puolikosteaksi rannikolla ja puolikosteaksi sisämaassa.

Lämpötiloja samoin kuin päivittäistä lämpötilan vaihtelua hillitsee meren tasoittava vaikutus. Pakkasta tai hallaa voi esiintyä marraskuun puolivälistä maaliskuun loppuun.

Keskimääräinen sademäärä vaihtelee eteläisen rannikkovyöhykkeen 550 mm:stä sisämaassa lähellä Pyreneiden esivuoristoa sijaitsevien vyöhykkeiden 850 mm:iin. Sade jakautuu epätasaisesti niin, että suurin osa sateista tulee syys- ja lokakuussa.

Vesitaseen mukaan kesä- ja elokuun välillä on kuivuusjakso, mikä on tyypillistä Välimeren alueelle.

Tuuliolosuhteissa ovat hallitsevina pohjoisesta puhaltavat ns. tramontana -tuulet.

Ne ovat kuivia tuulia, jotka saattavat silloin tällöin yltyä hyvin voimakkaiksi. Ne ovat yksi L’Empordàn ilmaston tyypillisimpiä ominaispiirteitä.

Toisaalta nämä tuulet pienentävät kylmien talvikuukausien aikana riskiä oliivitarhoille vahingollisesta erittäin kylmästä säästä ja tekevät mahdolliseksi oliivipuiden selviytymisen kyseisissä piirikunnissa.

Kesällä vallitsevat kaakosta tulevat merituulet, jotka laskevat päivälämpötiloja ja pitävät kosteuden suhteellisen korkeana.

Historialliset ja inhimilliset tekijät

L’Empordàn extraoliiviöljy on suoraan sidoksissa suojatun alueen historiaan, perinteisiin ja kulttuuriin.

Historialähteiden ja suoritettujen arkeologisten kaivausten perusteella oliiveja on viljelty ja oliiviöljyä osattu valmistaa jo yli 2 500 vuotta.

Oliiviöljyä on tuotettu aina yhdessä muiden Välimeren alueelle tyypillisten tuotteiden, kuten viinin, kanssa; molemmat ovat hyvin tärkeitä alueen paikallisen talouskehityksen kannalta. Viljely on luonteeltaan pienviljelyä, maat ovat hyvin hajallaan ja suuri osuus öljystä on osuuskuntien valmistamaa.

Viljely on huomattavassa määrin yhteisöllistä, sillä viljelyyn liittyviin erilaisiin töihin ja varsinkin sadonkorjuuseen käytetään paljon perheenjäsenten työvoimaa.

Alueen erityisten ilmasto-olosuhteiden vuoksi ja useiden sukupolvien työn tuloksena on valikoitunut kolme maatiaislajiketta, joita viljellään ainoastaan tämän suojatun alkuperänimityksen kattamalla maantieteellisellä alueella: eniten viljellään lajiketta ”Argudell” ja vähemmässä määrin lajikkeita ”Curivell” ja ”Llei de Cadaqués”.

Lisäksi lajiketta Arbequina on viljelty perinteisenä lajikkeena yli 100 vuoden ajan.

5.2 Tuotteen erityisyys

Tämän öljyn erityisyys johtuu maatiaislajikkeen ”Argudell” käytöstä, jota öljy sisältää yli 51 prosenttia. Kyseinen lajike on erityisen hyvin sopeutunut Empordàn alueen erityisiin ilmasto-olosuhteisiin ja maaperään, minkä vuoksi sitä viljellään laajimmin kyseisellä alueella huolimatta muiden – niin katalonialaisten kuin ranskalaisten – lajikkeiden aiheuttamasta paineesta. Kyseessä on hyvin kestävä lajike, joka on sopeutunut köyhään maaperään ja kestää hallitsevia kovia tuulia (tramontana), koska se on hyvin elinvoimainen, sen latvusto on harvalehtinen ja hedelmät pysyvät puussa hyvin (hyvä FRF – fruit retention force).

Toisaalta kyseessä on geneettisesti (DNA:n molekyylimarkkerien suhteen) muista katalonialaislajikkeista hyvin paljon poikkeava lajike; vastaavuuskerroin on alle 0,30 (identtisillä genotyypeillä arvo on 1).

Korkea stabiilisuus. Kyseessä olevien öljyjen stabiilisuus on korkea, mikä johtuu niiden suuresta antioksidanttipitoisuudesta (pääasiassa polyfenoleja). Rancimat-arvo 120 °C:ssa on keskimäärin 9 tuntia eikä missään tapauksessa alle 6 tuntia.

Näiden öljyjen stabiilisuus johtuu myös niiden korkeasta öljyhappopitoisuudesta (67 %; vaihteluväli 60–75 %), minkä lisäksi niissä on 13 prosenttia linolihappoa (vaihteluväli 8–18 %) ja 14 prosenttia palmitiinihappoa (vaihteluväli 11–18 %). Koska kyseessä on Iberian niemimaan pohjoisin oliivinviljelyalue, samojen lajikkeiden tuotannolla Espanjan muilla alueilla saataisiin öljyjä, joissa olisi vähemmän öljyhappoa ja enemmän linolihappoa ja jotka eivät olisi yhtä stabiileja, sillä kyseiset ominaisuudet johtuvat paljolti tuotantoalueen maantieteellisestä leveysasteesta.

Ominaismakuun (suojatun alkuperämaininnan saaneita öljyjä koskevan COI-T20-luettelon mukaisesti) kuuluu aromeja, jotka yleensä muistuttavat vasta leikattua ruohoa ja/tai saksanpähkinää; lisäksi voidaan havaita eksoottisten hedelmien, raakojen hedelmien tai artisokan aromeja, ja suussa voi tuntua mantelinen jälkimaku. Alueen erityisvaikutukset edistävät aromikkuutta, niin että öljystä tulee hedelmäisyydeltään keskivahvaa tai joskus voimakasta (voimakkuus 4–7). Muihin katalonialaisalueisiin verrattuna suuri polyfenolipitoisuus tuntuu suussa keskivoimakkaana karvautena ja pistävyytenä (voimakkuus 3–6), mikä yhdessä öljyjen hedelmäisyyden kanssa pitää maun selkeästi tasapainoisena (hedelmäisyyden ja karvauden tai pistävyyden välinen ero vähemmän kuin 2), siten kuin asetuksessa (ETY) N:o 2568/91 määritellään.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Kuten edellä selostetaan, historia, viljelyperinne ja luonnonympäristön ominaispiirteet ovat yhdessä tehneet mahdolliseksi oliivinviljelyn kyseisissä piirikunnissa ja muokanneet lajikerakenteesta hyvin omaleimaisen.

Viljelijöiden suorittamalla lajikevalinnalla on aina pyritty löytämään sellaisia lajikkeita, jotka ovat sopeutuneet alueen voimakkaisiin tuuliin ja erittäin köyhään maaperään. Tässä yhteydessä lajike ”Argudell” on osoittautunut parhaaksi, sillä se kestää hyvin mainittuja olosuhteita. Myöhemmin myös ”Arbequina” on osoittautunut ympäristöön hyvin sopeutuvaksi, ja sen avulla sadot on saatu säännöllisemmiksi; koska se ei ole luonteeltaan dominoiva ja sitä käytetään pieniä määriä, se ei muuta öljyjen ominaisluonnetta.

Välimeren tasaava vaikutus on tehnyt mahdolliseksi oliivinviljelyn kyseisillä leveysasteilla, missä talven kova kylmyys vahingoittaisi oliiveja, ja merituulet tuovat riittävästi silmujen puhkeamisen ja hedelmien muodostumisen edellyttämää kosteutta. Toisaalta kesän lämpökertymä suosii lipogeneesiä ja kertatyydyttymättömien rasvahappojen synteesiä. Syksyn voimakkaat, kuivat tuulet (tramontana) ehkäisevät terveysongelmia ja edistävät sopivaa kypsymistä, minkä vuoksi hedelmät ovat korjatessa hyvälaatuisia. Lisäksi liuskeesta tai graniitista peräisin oleva kevyt ja hapan tai neutraali maaperä, jota alueella eniten esiintyy ja joka poikkeaa muiden oliivinviljelyalueiden savi- ja kalkkipitoisesta maaperästä, edistää polyfenolien kertymistä hedelmiin.

Kaikki tämä antaa öljylle sen erityisen koostumuksen ja makuominaisuudet.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://gencat.cat/alimentacio/modificacion-pliego-aceite-emporda/

(1) EUVL L 343, 14.12.2012, s. 1.

(2) EUVL L 248, 5.9.1991, s. 1.